input: IZVEDBENI SKLEP KOMISIJE
  z dne 30. oktobra 2014
  o odobritvi odstopanj od izvajanja Uredbe (ES) št. 452/2008 Evropskega parlamenta in Sveta o pripravi in razvoju statističnih podatkov o izobraževanju in vseživljenjskem učenju za Belgijo, Irsko, Francijo, Malto in Finsko
  (notificirano pod dokumentarno številko C(2014) 7865)
  (Besedilo v angleškem, finskem, francoskem, malteškem, nizozemskem in švedskem jeziku je edino verodostojno)
  (2014/773/EU)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 452/2008 Evropskega parlamenta in Sveta z dne 23. aprila 2008 o pripravi in razvoju statističnih podatkov o izobraževanju in vseživljenjskem učenju (1) ter zlasti člena 6(3) Uredbe,
  ob upoštevanju zahtev, ki so jih predložile Kraljevina Belgija, Irska, Francoska republika, Republika Malta in Republika Finska,
  ob upoštevanju naslednjega:
  (1)
  Uredba (ES) št. 452/2008 določa skupni okvir za sistematično pripravo evropskih statističnih podatkov o izobraževanju in vseživljenjskem učenju. Uporablja se za pripravo statističnih podatkov o sodelovanju odraslih pri vseživljenjskem učenju.
  (2)
  Člen 6(3) Uredbe (ES) št. 452/2008 določa, da se lahko za države članice po potrebi sprejmejo omejena odstopanja, ki morajo temeljiti na objektivnih merilih.
  (3)
  Kraljevina Belgija, Irska, Francoska republika, Republika Malta in Republika Finska so zahtevale odstopanja zaradi potrebe po obsežnejših prilagoditvah nacionalnih statističnih sistemov, da se v celoti zagotovi skladnost z Uredbo (ES) št. 452/2008.
  (4)
  Zato bi bilo treba odobriti takšna odstopanja, ki so jih zahtevale navedene države članice.
  (5)
  Ukrepi iz tega sklepa so v skladu z mnenjem Odbora za evropski statistični sistem -
  SPREJELA NASLEDNJI SKLEP:
  Člen 1
  Na Irskem se zbiranje podatkov za drugo raziskovanje o sodelovanju in nesodelovanju odraslih pri vseživljenjskem učenju (v nadaljnjem besedilu: „Druga anketa o izobraževanju odraslih“) izvede med 1. januarjem in 31. decembrom 2017. Referenčno obdobje, za katero se zberejo podatki o sodelovanju pri aktivnostih vseživljenjskega učenja, je 12 mesecev pred anketiranjem.
  V Franciji in na Finskem se zbiranje podatkov za Drugo anketo o izobraževanju odraslih izvede med 1. januarjem in 30. junijem 2017. Referenčno obdobje, za katero se zberejo podatki o sodelovanju pri aktivnostih vseživljenjskega učenja, je 12 mesecev pred anketiranjem.
  Belgija in Malta predložita Komisiji (Eurostatu) čiste datoteke z mikro podatki v zvezi z Drugo anketo o izobraževanju odraslih v devetih mesecih po koncu obdobja zbiranja nacionalnih podatkov.
  Člen 2
  Ta sklep je naslovljen na Kraljevino Belgijo, Irsko, Francosko republiko, Republiko Malto in Republiko Finsko.
  V Bruslju, 30. oktobra 2014